Video: ‘Skaaphuis’-dogtertjie laat die land skaterlagChloe Aylward hou die skapie vas (Foto: Skermgreep uit die video) Chloe Aylward, ’n driejarige kleuter van Centurion in Pretoria, het die afgelope week die internet gaande met ’n video wat haar ma van haar op Facebook gedeel het. In die video kan ŉ mens sien hoe Chloe ’n lammetjie vashou en haar pa vra of sy dié lammetjie huis toe kan vat, dít terwyl sy bang raak vir die ooi in die stoor. Zuleika Aylward, Chloe se ma, het aan Maroela Media gesê hulle gesin is vir ŉ naweek na Thaba Manzi Ranch naby Rustenburg waar Chloe toe die klein lammetjie gesien het. “Chloe is versot op diere! Elke diertjie wat sy sien, wil sy huis toe vat, maar dié lammetjie het haar hart gesteel. Ons moes elke dag van die naweek teruggaan om vir die lammetjie te gaan kuier,” het Aylward gesê. Chloe se pa, Kevin, is ook in die video te hoor. Hy het die video van haar geneem en dit toe later vir haar ma gewys. “Toe ek die video sien, het ek haar eintlik so jammer gekry, want ek kon sien sy was regtig verskriklik bang vir die ooi. Die ooi het nie daarvan gehou dat Chloe heeltyd aan haar ‘babatjie’ vat nie. Sy het haar hoewe gestamp toe Chloe hom wou vashou.” In die video kan ŉ mens sien hoe Chloe bang raak vir die ooi wie se lammetjie sy vashou. Sy sê saggies “help”, voordat haar pa vir die skape gaan sê om “my Chloe” uit te los. Chloe raak dan opmerklik ongeduldig met haar pa en beveel: “Kom nou, Pappa, asseblief, tel my en die skaap op en dan gaan ons huis toe!” “Eintlik is sy ŉ baie rustige en skaam kind, sy praat nie gewoonlik so baie voor vreemde mense nie. Sy is vreeslik erg oor haar pa en sê altyd hoe sterk hy is en dat hy vir niks bang is nie, dié dat sy sê die skape dink hy is ŉ reus. Sy kry ook haar liefde vir diere van haar pa af,” het Aylward gesê. Die video is op 2 Mei op Facebook gelaai en het sedertdien al meer as 100 000 kykbeurte gekry en is al meer as 3 000 keer gedeel. Volgens Aylward het hulle glad nie verwag dat die video soveel reaksie sal ontlok nie. “Ons het dit eintlik net daar op Facebook gelaai sodat dit nie moet verlore gaan nie, en ons oor ŉ paar jaar weer daarna kan kyk. Toe het ons gesien daar is baie mense wat dit kyk en deel. Baie mense lewer ook kommentaar oor hoe oulik Chloe is en watse goeie maniere sy het omdat sy so mooi ‘asseblief’ vra. Ons is baie trots op haar; sy is ons enigste dogtertjie, so dis vir ons baie oulik.” Aylward het gesê elke keer as iemand vir Chloe ŉ kompliment in die kommentaar los, sê hulle vir haar die mense dink sy is oulik. ”Ons kyk nou gereeld die video, en dan herhaal Chloe weer dat sy nie in die skaaphuis wil bly nie,” het Aylward gesê. “Dit is eintlik so snaaks, want Chloe is baie lief vir diere, maar sy is eintlik só ŉ poppie ook. So met al die vlieë op haar bene en die skape rondom haar, dink ek dis eintlik hoekom sy gesê het sy wil nie in ŉ skaaphuis bly nie – want sy hou van die diere, maar nie van hoe vuil dit is nie,” het Aylward gesê. Chloe het darem nie die skapie huis toe gevat nie, maar hulle het elke dag daar gaan kuier. “Ons het amper die hele langnaweek in die ‘skaaphuis’ deurgebring,” het Aylward gelag. Chloe, sy soek so graag die ou skaapies. Ons het so lekker gelag vir haar Posted by Zuleika Aylward on Tuesday, May 1, 2018